Aleșii locali suceveni au aprobat joi un nou acord de înfrățire cu o localitate din Ucraina în care populația este predominant românească.
Acordul de înfrățire cu Ostrița – localitate cu 15.000 de locuitori, de la periferia orașului Cernăuți, a fost aprobat în unanimitate în Consiliul Local Suceava, proiectul fiind inițiat de primarul Ion Lungu şi viceprimarul Lucian Harşovschi.
În baza acestuia, cele două părți urmează să dezvolte relațiile de colaborare și să promoveze proiecte de dezvoltare economică și socială, în beneficiul comunităților locale.
Relațiile de colaborare vor fi în domeniile economie și comerț, învățământ, cultură, turism și sport, protecția mediului, medical, servicii edilitare, dar și administrație publică locală.
În Ostrița, localitate cu 15.000 de locuitori, de la periferia Cernăuțiului, se află o mare comunitate românească, motiv pentru care municipalitatea suceveană s-a exprimat favorabil propunerii de înfrățire, urmând să ofere asistență în elaborarea de proiecte cu fonduri europene şi transfrontaliere, dar şi facilitarea schimbului de experienţă între instituţii şi asociaţii implicate în atragerea de finanţări nerambursabile, pentru a le fi de folos bucovinenilor de peste graniță.
Municipiul Suceava mai este înfrățit cu două localități din Ucraina – orașul Cernăuți și comuna Mahala, tot cu populație preponderent românească.